శ్రీ మహిళా పతయే -1

అన్నమయ్య -తులసిదేవి

**తులసమ్మ వైభవం** 

                 మనిషి తనని తాను తెలుసుకోవాలంటే ప్రకృతితో మమేకమవ్వాలని పెద్దలు చెప్తుంటారు.ప్రకృతిలో ఉత్కృష్టమైన సంపద చెట్లు.ప్రతి చెట్టుకి ఏదో ఔషధగుణము ఉంటుంది అంటారు.అయితే అన్నటికన్నా చాలా గొప్పది తులసి.తులసిని సర్వరోగ నివారిణి అంటారు.అలాంటి తులసిని మనం అమ్మగా భావిస్తాం.తులసికి మన సంస్కృతిలో మహోన్నతస్థానాన్ని ఇచ్చాము.ఆ తులసమ్మ గొప్పతనాన్ని సర్వులకు తెలియాలని సంకీర్తనపరుడైన అన్నమాచార్యులు తులసమ్మని కొనియాడటమే కాకుండా,తులసమ్మ ప్రాశస్యాన్ని చెప్తూ,ఆమె స్వరుప,స్వభావాలను సైతం తెలియజెప్పారు. ఏ విషయాన్ని అయినా కులకుషంగా చెప్పాలని తులసమ్మ గుణాలను,రూపాన్ని చెప్పడం ద్వారా అన్నమయ్య సునిశిత దృష్టి ఎంత ఉందో చెప్పకనే చెప్తూనట్టు కన్పిస్తుంది.అన్నమయ్య తులసమ్మ వైభవాన్ని ఎలా చెప్పారో ఒక్కో అంశంగా తెలుసుకుందాం. 

**తులసమ్మ స్థానం:**

                   జగతిని పాలించే జగన్నాధునికి అత్యంత ప్రీతికరమైనది తులసమ్మని కొనియాడారు.స్వామివారికి మెల్కోలుపు చేస్తున్న సేవ దగ్గర నుండి పవళింపు వరకు ప్రధాన పాత్రగా తులసమ్మ పాత్ర అమోఘం.ఆ విషయం మనకు చెప్పటానికి పెదతిరుమలయ్య తన కీర్తనలో ఓ దగ్గర

తమి రేఁగ గోపికలు తామరల వేసేరు చెమటార మంచి తులసిని వేసేరు

అమర శ్రీ వేంకటేశ యలమేలుమంగ నీకు మమత పన్నీటితో చేమంతుల వేసేరు(15-200)

స్వామివారు నిద్రనుండి మేల్కొంటున్నప్పుడు అలసట నుండి దూరం చేయుటకు గోపికలు తామరలుతోపాటు,తులసమ్మని కూడా వేస్తున్నారు అని చెప్పడం కనిపిస్తుంది.దీని బట్టి మనకు అలసటను తీర్చుటకు తులసి ఔషధంగా పనిచేస్తుందని చెప్పటమే కాకుండా తొలిపూజ నుండి తులసిని ఎంత భక్తితో స్వామికి అర్పిస్తున్నారో పరోక్షంగా చెప్పటం ఇందులో దర్శనమిస్తుంది.అలానే

శ్రీవేంకటేశుఁ బాడి శిరసు తులసిఁ బాడి శ్రీవత్వముతోడురముఁ జెలగి పాడి

లావుల మకరకుండలాల కర్ణములు పాడి ఆవటించి యీతని సర్వాంగములుఁ బాడి(2-359) 

సకల వేదములుండే చక్కని నీ మోము వొకటై తులసిదేవి వుండేటి శిరసు

ప్రకటపు మహిమలఁ బాయని నీ రూపము వెకలి శ్రీవేంకటాద్రి విభుఁడ నీ భావము(2-403)

శిరసుపై తులసిని చెక్కుక మరెఁదరైన తరుణులఁ గూడితి నన్నుఁ దగఁ గూడితి

యిర వెఱిఁగుండఁగానే యింత భ్రమయించరాదు నిరతి శ్రీవేంకటోశ నీకే తెలును(20-319) 

వేంకటేశుని ప్రతి అంగాన్ని వర్ణిస్తున్నప్పుడు ఆయన తలపై తులసమ్మ నివాసం ఉందని శిరసుపై తులస్ని పాడి అని చెప్పడం ద్వారా తెలుస్తుంది.మరో సందర్భంలో స్వామి మోము వేదనివాసం అయితే ఆయన శిరసునందు తలసమ్మ స్ధానమని వర్ణిస్తే ఎల్లప్పుడూ శిరసుపై తులసి ఉంటుందని మరో కీర్తనలో వివరించడం ద్వారా తెలుస్తుంది.ఈ కీర్తనలు ద్వారా తులసమ్మ స్థానం ఎంత ఉన్నతమైన స్థానమో తెలుస్తుంది.స్వామి తలపై తులసమ్మ నివసిస్తుందంటే ఆమె గుణ,మహాత్మ్యం ఎంత ఉన్నతమో అర్థమవుతుంది.తలపై నివాసాన్ని కల్పించారంటే తులసి అణువణువు పవిత్రమైనదని సంకేతంగా చెప్పటం ఒ కోణమైతే వైజ్ఞానికంగా తులసి వేరు కూడా ఎంతో అమూల్యమని చెప్తున్నప్పుడు మన పూర్వీకుల గొప్పదనము తెలుస్తుంది.అలాంటి అమూల్యన్ని అందుకే తలతో పోలుస్తూ తులసిని సేవించి పుణ్యం,ఆరోగ్యం నిలుపుకోమని చెప్పటం కనిపిస్తుంది.

నిక్కిచూచినట్టివాఁడు నిన్నటిమొన్నటివాఁడు తక్కక తులసిపెద్దదండలవాఁడు

పక్కనఁ బేరుకొంటేను పలికీ నిప్పుడే వీఁడు వెక్కసపు నవ్వులతో వీఁడేవాఁడు(7-595) 

స్వామివారు రూపాన్ని వర్ణిస్తున్నప్పుడు ఆయనెప్పుడూ తులసిదండలు వేసుకొని ఉంటారని చెప్పడం ఈ కీర్తనలో కనిపిస్తుంది.దీని బట్టి అర్ధం చేసుకోవచ్చు తులసిని తలపైనే కాదు దండగా కూడా ధరించి తన రూపమంతా తులసిని పెట్టుకుంటారని తెలుస్తుంది.ఆ రూపం ద్వారానే కదా స్వామిని తులసీధరుడు అని కొనియాడటం కనిపిస్తుంది. 

**తులసి రూపం:**

                   తులసమ్మ స్థానాన్ని మాత్రమే కాకుండా ఆమె రూపాన్ని చెప్పడం ద్వారా ఆ రూపం మదిలో మెదులుతున్నప్పుడూ మనసుకి హాయి కలుగుతుందని తెలియజేయడం వెనుక కారణం దేని గురించి చెప్పినా కులంకుషంగా చెప్పాలనే తత్వం చెప్పటమే కాకుండా..ఆ రూపం గురించి విన్నప్పుడు మనలో కలిగే భావన మనకు సుస్పష్టంగా ఇవ్వాలని చెప్తూ రూపం నుండి ఔషధ వరకు ప్రతిదీ ఔన్నత్యమే అని చెప్పటానికి కూడా ప్రయత్నం చేశారు.తులసమ్మ రూపాన్ని ఎలా వివరించారో చుద్దాం.

కాకిపైఁడిబొట్టు నీకుఁ గడుప్రియమా ఆకుఁ దొలసిదండ నీకది బాఁతొ

కైకొంటి శ్రీ వేంకటాద్రిఘనుఁడ నిన్ను నేకమైతిఁ గదరా నీయిందిరాదేవిని(19-418)

పై కీర్తనందు విషయం పక్కనపెట్టి కేవలం తులసి గురించి చూస్తే తులసీ ఆకులలో ఉంటుందని చెప్పటం.ఆ ఆకులు స్వామికి ఎంతో ఇష్టమని చెప్పడం కూడా కనిపిస్తుంది.తులసి ఆకుల రూపంలో ఉంటుందని అందరికీ తెలుసు కాని సమయం వచ్చినప్పుడు దానిని చెబుతూ..తులసి ఆకు రూపంగా ఉంటుందని ఆ ఆకుని దండగా మారుస్తారని చెబుతూ దండంగా మారుతుందని చెప్పటంలో తులసి పూజ్యతని పరోక్షంగా తెలిపారు.

కానిలే నేనెంత కఠినచిత్తుఁడనైన నానొసల నివే పట్టెనామములు

మేను తోలునెమ్ములతో మెరసినదైనాను  పూనితిఁ దమ్మితులసి పూసల పేరులు(4-476) 

తులసి దండ అచ్చం పూసల పేరుల ఉంటుందని పోలుస్తూ చెప్పడంలో తులసి ఆకుల పక్కన ఉండే గింజలు అచ్చం ముత్యాలు వలె ఉంటాయని ఆకుతో పాటు దాని మూలం కూడా చెబుతూ సమస్త రూపాన్ని కంటిముందు కనిపించేట్టు చేసి తెలియని వారికి కూడా తులసి రూపం చెప్పి ఎక్కడ కనిపించిన తులసమ్మని మొక్కి పుణ్యులుగా మారమని హితోపదేశం చేశారు. 

చెలువంపు నొల నించిన పచ్చి కస్తూరి తులసి పరిమళము దొలఁకీని 

యెలమి నెక్కడకేఁగి యెవ్వతెకు మొక్కితివో అలవి దేరఁగ నాతో నానతియ్యరాదా(5-190) 

ఇకపోతే తులసి నుండి వచ్చే పరిమళం కూడా అమోఘమని చెప్పటానికి తులసి పరిమళం చాలా ఎక్కువ వస్తుందని పై సంఘటనను ఆసరా చేసి చెప్తుంటే మనకు తులసి వాసన అధికమని అదీ పట్టినవారికే కాకుండా వారి చెంత నున్న వారికి కూడా తాకుందని ఇంకా చాలాసేపు మనతోనే ఆవాసన ఉంటుందని తెలుపటం ద్వారా తులసి ఘాటుని అలానే దాని శక్తి చెప్తూ తననే కాదు తన చుట్టూనున్న వారికి కూడా ఉద్దరించే గుణం తులసికి ఉందని చెప్పడం ఇందులో ప్రధానంగా వివరించడం తెలుస్తుంది. 

చలువకస్తూరి పూఁత సరి నీలవర్ణమాయ మెలుఁత నివ్వెర గనిమిషద్రిష్టాయ

తొలుత చిగురుపాన్పు తులసిపూజాయ నిన్ను జలజాక్షి తలపోసి సారూప్య మందె(20-191) 

తులసి రూపం చెప్తూ ఆమె స్వరూపం సుతిమెత్తగా ఉంటుందని పాన్పుతో పోలుస్తూ చిగురులు వలె అతి సున్నితంగా ఉంటుందని చెప్పటంలో తులసి రూపమే కాదు ఆమె తత్వం చాలా సౌకుమార్యం అని వివరిస్తూ మన కళ్ళముందు కనిపించేట్టు చేయడం తెలుస్తుంది.

ఉరము నీ మాణికాన వొనరిన జవ్వాది  సరిగాఁ దులసితావి చల్లీని

తిరువేంకటేశ పొందితివి నన్నిదె నీ- యరవిరి విధమైన నానతియ్యరాదా(5-190) 

తులసి తావి అనగా తులసి రెమ్మ అని అర్ధం.తులసి రెమ్మ కూడా సుగంధమందిస్తుందని.తులసి పుష్పాల వెల అతి తేలికయైనదని దాని రూపమే కాదు సంపూర్ణత్వాన్ని తెలియజేశారు.

**తులసి మహాత్మ్యం:**

తులసీ ఆకు నుండి వేరు వరకు ప్రతీది ఆరోగ్యకరమే అని చెప్పటమే కాదు తులసి వలన కలిగే అద్భుతాలను పురాణాల్లో ఎన్నో ఘట్టాలుగా చెప్పారు.అయితే ఆ విషయాలు అందరూ చెబుతారు కానీ తులసీ వలన కలిగే ఉపయోగాలు కూడా తెలియాలని అన్నమయ్య,పెద్దన్న తన కీర్తనలలో తెలిపి మరిం తులసి వైభవం మనకు అందించారు.అవి

                   శ్రీపతి మీకథ చెవులను వింటిమి పాపము లణఁగెను భయ ముడిగె

                   తీపుగఁ దులసితీర్థము గొంటిమి  శాపము దీరెను సఫలంబాయ(2-322)

తులసినీరు తాగితే శాపాలు అన్ని పోతాయి అని చెప్పటములో ఎలాంటి రోగాలు అయినా నశిస్తాయని ఓ ఘట్టాన్ని ఆధారంగా తీసుకొని చెబుతూ తులసీ తీర్థము సేవిస్తే తెలియని రోగాలే కాదు తెలిసిన శాపాలు కూడా పోతాయని ఈ కీర్తన ద్వారా తెలిపారు.

వట్టి భక్తి నీ మీఁద వళుకువేసి నిన్నుఁ బట్టి తెచ్చి మతిలోనఁ బెట్టుకొంటిని

పట్టెడు దులసి నీపాదములపై బెట్టి జట్టిగొనిరి మోక్షము జాణలు నీదాసులు(3-049)

తులసి స్వామి తలపై,మెడపైనే కాదు పాదాల చెంత కూడా ఉంటుందని చెప్పడం ఓ కోణమైతే,స్వామి పాదాల చెంత తులసి పెట్టి పూజిస్తే మోక్షాన్నే అందిస్తావని చెప్పడం ద్వారా స్వామిని చెంతకు చేర్చే సాధనం తులసమ్మ అని చెప్పడం కూడా కనిపిస్తుంది.తండ్రి దగ్గరకు తీసుకొని వెళ్ళెది తల్లే కదా 

మనసునఁ దలచేది మాధవుని పాదములు దినముఁ గడుపునించేది హరిప్రసాదము

తనువుపైఁ దులసిపద్మాక్షమాలికలు చెనకి హరిదాసులఁ జేరునా బంధములు(4-132)

స్వామి తన ఆశీర్వాదంగా అందించే తులసీ మాలికలు మన చెంత ఉంటే ఎలాంటి కష్టాలు రావని చెప్పటంలో తులసి శరీరంలో ఉన్న రోగాలే కాదు శరీరం బయట ఉన్న రోగాల నయం చేసి మనసు ప్రశాంతత నిచ్చి పరమాత్మ వైపు దృష్టి నిలిపించే ప్రయత్నం చేయించేందుకు వారధిగా నిలుస్తుందని.అందుకే తులసి వెంట ఉంటే ఎలాంటి బంధనాలు మనల్ని భయపెట్టలేవని చెప్పటంలో ఉద్దేశ్యం.

కన్ను చూపుల సుఖము కడు నీచక్కనిరూపె యెన్నఁగ వీనులసుఖమిదె నీపేరు

         పన్ని నాలుకసుఖము పొదపు నీతులసి వున్న సుఖముల తెరు వొడఁబడమయ్యా(4-078)

స్వామి ప్రసాదం తులసమ్మను సేవిస్తే అన్ని సంతోషాలేనని చెప్పటం.

శ్రీపతిసులభుడు చింతించ నేర్చిన దీపించుమనసు కొని తేవలదు

         చేపట్టు గుంచము కడు జిహ్వకుఁ దిరుమంత్రము దాపగు తులసితీర్థము నఱచేతిది(15-324)

జిహ్వకు తిరుమంత్రం వంటబట్టాలంటే బాహ్యఅంతర ఆరోగ్యం అవసరం.అందుకు తులసితీర్ధం అరచేతిలో తీసుకుంటే మనసుని,శరీరాన్ని శుద్ది చేసి తిరునాధున్ని చూడగలము అని చెప్పటం ద్వారా పరమాత్మకు జీవునికి వారధి తులసమ్మ అని చెప్పటం కనిపిస్తుంది.

**తులసి-పోలిక**

పరగుతులసిదండ పచ్చతోరణ మాపెకు మెరుఁగుఁ గౌస్తుభమణి మించుటద్దము

గరిమ నీసొబగులు కప్పములుఁ గానికలు సిరులు నీకూరిములు శ్రీవేంకటేశుఁడా(21-152) 

ఇందులో తులసిని పచ్చని తోరణంతో పోల్చటంలో తులసమ్మ శుభకారిణి అని చెప్పటమే కాదు ఆమె కల్యాణకారిణి అని చెప్తూ తులసి తత్వాన్ని తెలపటానికి ప్రయత్నించారు 

**తులసమ్మ-దేవేరి** 

అంత నేఁ జక్కనిదాననంటా నన్నే పొగడేవు ఎంత లేదు నీసుద్ద లేమిచెప్పేది

యింతేసి నేరిచికా యెమ్మెలఁ దులసిదెవి  పొంత నెత్తిఁ బెట్టుకొని పూజ గైకొంటివి(16-534) 

తలపై తులసమ్మని పెట్టుకొని పూజలు చేయించుకొని ఆమెను భార్యగా పొందావని పైకీర్తనలలో స్వామివారి ముగ్గురు దేవిరిలను అన్నమయ్య స్తుతిస్తు ఎవరు ఎక్కడ ఉంటారో చెప్పడం.తులసమ్మ పైస్థానంలో ఉంటూ అందరికన్నా పెద్దదని చెప్పడం కూడా తెలుస్తుంది.తండ్రి చెప్పిన బాటలోనే పెద్దన్న కూడా

రతిఁ దులసివనాన రచ్చ సేసే దొకచోటు కతలుగా లక్ష్మితోడ కాఁపురము లొకచోటు

తతి శ్రీవేంకటాద్రిపై దగఁ గాణాచొకచోటు యితవుగా నీ చొప్పు లెత్తఁగ మాతరమా(15-367)

తులసమ్మ చెంత స్వామి ఉంటారని చెప్పడం ద్వారా ఆమె స్వామికి దేవిరి అని పెద్దన్న పరోక్షంగా చెప్పడం కనిపిస్తుంది. 

ఇలా తులసమ్మ వైభవాన్ని,ఆమె మహాత్మ్యాన్ని చెబుతూ మనల్ని కూడా అలా సేవిస్తూ తరించమని పదకవితాపితామహులు జనులకు హితభోద చేసారు.

మూలాలు

1.http://tirumala.org/AnnamacharyaSankeerthanas.aspx

వర్గం:అన్నమయ్య